stanford-oval/wikipedia huggingface dataset:
כשסבא אליהו היה קטן
דמויות

אליהו לוי - ילד נחמד וחכם, אשר חי בעוני, ותמיד מנסה להשיג כסף למשפחה שלו ולעזור להוריו. הוא חווה הרבה הרפתקאות. לעיתים קרובות הבטן שלו מדברת אליו ונוזפת בו על כך שהוא אינו מאכיל אותה כראוי. הוא הילד העני ביותר בכיתתו.
יעקב לוי - אביו של אליהו, מתנהג אליו בקשיחות לפעמים. הוא עבד כמוכר בוטנים במהלך רוב הספר הראשון, ובסופו, הפך לכורך ספרים עד אמצע הספר השני. בספר השני הוא חולה בשחפת ואליהו מנסה (ומצליח) לעזור לו.
רחל לוי - אמא של אליהו, מאוד אוהבת אותו. עובדת בתור משרתת בביתו של אברהם עד שהיא מתפטרת מעבודה זו.
גברת בן יקר - אמו של אברהם. אישה עשירה ומאופיינת כקשה ולא נחמדה. לא מתייחסת יפה לרחל.
יעקב בן יקר - אביו של אברהם. אביו של אליהו מנסה להתחזות אליו כדי לקבל טיפול לשחפת.
אברהם בן יקר - ילד עשיר, גרוע בלימודים. לומד בכיתתו של אליהו ומציק לו. אמו של אליהו עובדת בתור משרתת בביתו של אברהם. חובב אוכל מושבע, בעיקר כריכים. ובנוסף לכך מגרה את אליהו עם האוכל. ככל הנראה סובל מאכילת יתר כפייתית.
חדווה בן יקר - בת דודתו של אברהם בן יקר שמתחברת עם אליהו. אוהבת אינדיאנים.
אלברט - הנהג של משפחת בן יקר. בספר השני עוזר לאליהו ומשפחתו להתחזות למשפחת בן יקר.
דוד- האיש שממנו רכשו הוריו של סבא אליהו את ביתו. בספר השלישי מגרש אותם מהבית וגובה מהם כסף.
עלילת הספרים > כשסבא אליהו היה קטן (2017)

אליהו הוא בן למשפחה ענייה החיה בבית קטן ועלוב, אין להם שום דבר, חוץ מערמת עיתונים ובגדים אחדים.
אבל רחל אמו של אליהו לא מתייאשת היא עובדת כמנקה אצל משפחת בין יקר העשירה. בכסף שהיא מרוויחה היא שולחת את אליהו לבית הספר. אליהו מצטיין מאוד בלימודים. לעומת זאת אברהם בין יקר, בן למשפחה עשירה, (שבה עובדת רחל אמו של אליהו) אינו מצטיין כלל בלימודים. מורהו של אליהו שולח את אליהו לעזור לאברהם בלימודים. אליהו אכן מגיע לביתו של אברהם ושם מגלה ספרייה עצומה השייכת רק למשפחת בין יקר. באותו הערב אמו מביאה לביתו את הספר רובינזון קרוזו לביתם ואליהו קורא אותו בעניין רב.
בעקבות הספר לאליהו יש תוכנית, בכל יום אמו תביא לו ספר אחר ממשפחת בין יקר אליהו יוציא ממנו את העמודים ובמקומם יכניס לתוך הספר דפי עיתונים כך שהספר ייראה מלא מבחינה חיצונית. בעוד יעקב אביו של אליהו ייקח את דפי הספר יכרוך להם כריכה חדשה, ואז ימכרם מחדש וכך ישתפר מצבם הכלכלי. התוכנית צולחת ומצבם הכלכלי של משפחת אליהו משתפר.
עלילת הספרים > כשסבא אליהו היה קטן 2 - מבול של צרות (2019)

אליהו ומשפחתו מצליחים להתרומם מעט כלכלית כשאביו יעקב החל לעבוד ככורך, אך כשהחורף בא, מים מציפים את ביתו והעסק קורס, אליהו ומשפחתו נשארים חסרי כל.
המצב מחמיר כשאביו של אליהו חולה בשחפת ואין למשפחתו כסף לטיפול רפואי. אליהו יוזם תוכנית במסגרתה אברהם בן יקר, ילד מכיתתו, ייתן לו את ה"פנקס האדום" של אביו העשיר (בתמורה לכך שאליהו יקבל חיסון במקומו), וכך אביו של אליהו יתחזה לאביו של אברהם וכך הוא יוכל לקבל טיפול רפואי בבית החולים.
התוכנית צולחת ואביו של אליהו מבריא.
עלילת הספרים > כשסבא אליהו היה קטן 3 - אין כמו בבית (2022)

אליהו הוא בן למשפחה ענייה וכשהקיץ מגיע לאליהו אין אפילו נעליים לנעול כדי לחצוץ בין רגליו לרצפה הלוהטת.
כשאליהו חוזר לביתו השכור הוא מגלה שהבעלים של הבית החליט לגרש אותם ממנו מכיוון שהם מתעכבים בדמי השכירות.
בעקבות זה אליהו ומשפחתו מחפשים דירה חדשה ולאחר שלא מוצאים מחליטים לגור לעת עתה מתחת לעץ תות בקצה העיר.
בבית הספר אליהו פוגש את חדווה בן יקר, ילדה עשירה שהיא בת דודתו של אברהם בן יקר שמתחצפת למורים, והשניים מתיידדים.
חדווה מבקרת את אליהו מתחת לעץ התות שמשמש את משפחתו כבית ומשכנעת אותו לשחק איתה במשחקים אנידיאניים. במהלך המשחק מגיעים למקום מנהל בית הספר של אליהו, ודוד: האיש שגובה מהמשפחה של אליהו את שכר הדירה של הדירה הקודמת שלהם.
אליהו וחדווה עסוקים במשחק שבו אליהו מעמיד פנים שהוא מעלה את רוחות המתים, ודוד ומנהל בית הספר של אליהו בטוחים שאליהו אכן מדבר עם רוחות של אנשים מתים. מנהל בית הספר ודוד מפיצים את השמועה שאליהו מדבר עם רוחות ובעקבות כך אנשים רבים באים אל אליהו ומשוחחים דרכו עם רוחות של מכרים שלהם, ובתמורה מקבלים אליהו ומשפחתו הענייה מזון וכסף.
בעקבות כך נפוצה השמועה שאת הכוח לדבר עם הרוחות שואב אליהו מקבר של קדוש בדיוני בשם שמעון בן לולו בן איברהים ובקיצור השבלב"א. ראש העיר שמגיע לראות על מה ההמולה במקום, רואה שאנשים רבים מכל הדתות באים אל ה"קבר" של הקדוש. בעקבות זאת הוא מחליט להקים סביב הקבר מבנה שתחזוקתו תיפול על משפחתו של אליהו ובתמורה היא תוכל להתגורר בו, וכך נפתרת בעיית המגורים של משפחת לוי.
סדר הספרים

| מס' הספר | שם הספר | שנת הוצאה | מחבר |
| --- | --- | --- | --- |
| 1 | כשסבא אליהו היה קטן | 2017 | ינץ לוי |
| 2 | כשסבא אליהו היה קטן: מבול של צרות | 2019 | ינץ לוי |
| 3 | כשסבא אליהו היה קטן: אין כמו בבית | 2022 | ינץ לוי |
| 4 | כשסבא אליהו היה קטן: האמת, כל האמת ורק האמת | 2023 | ינץ לוי |
הערות שוליים

↑  כשסבא אליהו היה קטן - ינץ לוי | KidsBest - ספרים מומלצים לילדים, באתר KidsBest, ‏3 בנובמבר 2019
1 2  הוצאת ספרים כנרת זמורה דביר - כל הספרים האהובים לרכישה אונליין, באתר www.kinbooks.co.il
↑  ינץ לוי, כשסבא אליהו היה קטן 3 - אין כמו בבית, עמ' 106
↑  ינץ לוי, כשסבא אליהו היה קטן 3 - אין כמו בבית, עמ' 148
↑  ינץ לוי, כשסבא אליהו היה קטן 3 - אין כמו בבית, עמ' 173
כריכת הספר השלישי
חוות הצופים

מצפה
רמון
מצפה
רמון
חוות הצופים סמוך לקיבוץ רמת יוחנן.
חוות הצופים, מייסודה של תנועת הצופים העבריים, נמצאת בצמוד לקיבוץ רמת יוחנן.
החווה משמשת כיום כאכסניית נוער ומרכז ההדרכה הארצי של תנועת הצופים.
אירועים ומסורות

התאחדות הצופים והצופות בישראל מקיימת באופן מסורתי מאז ומעולם את קורס תג היער בחוות הצופים.
הצופים העבריים מקיימים מדי קיץ קורסי הדרכה לבוגרי כיתה ט' וקורסים תנועתיים נוספים בחוות הצופים.
בחוות הצופים מתקיימים גם סמינרי הכנה של משלחת הצופים לארצות הברית מדי שנה.
המרכז הארצי לצופיות

בשנת 1993, כמעט 40 שנה לאחר הקמת "חוות הצופים", החליטה תנועת הצופים לייסד את מרכז ההדרכה הארצי לצופיות, ביוזמתם של אמנון קלנר, ראש "חוות הצופים" ורמי ארקוסין, מנהל "חוות הצופים". מרכז ההדרכה נקרא בתחילה "בית הספר לצופיות" או בקיצור ביסל"צ ולאחר כשנה גרעין ב' שינה את שמו ל"מרכז הארצי לצופיות" - המרל"צ.
מטרתו של המרל"צ הייתה לפתח ולהפיץ את שיטת החינוך הצופית, על-פי דרכו של מייסד תנועת הצופים העולמית, הלורד רוברט באדן פאואל. לקידום מטרה זו, מגויסת בכל שנה קבוצה של כשישה מדריכים ומדריכות צעירים במסגרת שנת שירות. הקבוצה מתגוררת בחווה ומקדישה את כל זמנה לפיתוח כלים להדרכה, ארגון סמינרים וקורסים תנועתיים, הדרכת תנועות נוער שונות, עבודה בשיתוף הקרן הקיימת לישראל ועוד.
בשונה ממרכזי הדרכה שונים המופעלים על ידי מתנדבי שנת שירות, תפקידם של המדריכים במרל"צ חורגים מההדרכה הישירה וכוללים גם את שיווקו של מרכז ההדרכה, ניהול פרויקטים, ארגון משלחות נוער לחו"ל וגם התנדבות ותרומה לקהילה הקרובה ל"חוות הצופים".
משנת 2014 החל גרעין המרל"צ בפעילות משותפת עם עמותת "אור ירוק" בהעברת פעילות צופית בנושא בטיחות בדרכים.
גלריית תמונות

דגל ישראל בכניסה לחוות הצופים.
חוות הצופים.
שלט הכניסה לחוות הצופים.
כנס 20 שנה לגרעין המרכז הארצי לצופיות
כנס 20 שנה לגרעין המרכז הארצי לצופיות
טקס סיום קורס מסכם בחוות הצופים
מפקד בחוות הצופים
לקראת טקס בחוות הצופים
ראו גם

פארק גילוול
מרכז הצופים הבינלאומי בקנדרסטג
הערות שוליים

↑  חמדה אלון, "היֵה נכון"- חמישים שנות צופיות עברית בארץ ישראל 1919 - 1969, תל אביב: עם הספר בע"מ, 1976
↑  תנועת הצופים, מטרות בית-הספר לצופיות ויעדים לשנת תשנ"ד
↑  שטיינפלד, איתן, רכז מחלקת הדרכה לגת אודי, מרכז התנועה, הנידון: ביה"ס הארצי לצופיות-דו"ח מצב, ארכיון תנועת הצופים, יד טבנקין, 1993
חניכי כפר הנוער אהבה בחוות הצופים.
סמל חוות הצופים והמרכז הארצי לצופיות
משקה אנרגיה

משקאות אנרגיה על מדף בסופרמרקט בישראל
משקה אנרגיה הוא משקה המכיל כמויות גדולות של חומרים ממריצים, וכולל בדרך כלל קפאין. בנוסף, במשקאות אלו ישנה כמות גדולה של סוכר או ממתיקים אחרים, תמציות טעם, טאורין, חומצת אמינו וחומרי טעם וריח אחרים. קפה, תה ומשקאות נוספים המכילים קפאין באופן טבעי אינם מוגדרים כמשקאות אנרגיה, כמו גם משקאות קלים דוגמת קוקה-קולה.
משקאות אנרגיה מסייעים להגברת הריכוז ומהירות התגובה, אך צריכה של כמות גדולה או צריכה בשילוב של אלכוהול עלולה לגרום לבעיות בריאותיות שונות. מחקרים מראים על עלייה מתמשכת בביקורים בחדרי מיון בעקבות צריכה של משקאות אנרגיה. הדבר הוביל מדינות רבות להטיל מגבלות על ייצור ושיווק המשקאות.
ראשיתם של משקאות האנרגיה בתחילת המאה העשרים, אך הפריצה הגדולה של הקטגוריה חלה לקראת סוף שנות השמונים של המאה בעקבות ההצלחה של רד בול. החברה האוסטרית מובילה את הקטגוריה בשוק העולמי ובשנת 2016 מכרה יותר מ-6 מיליארד פחיות, ביותר מ-130 ארצות. השוק העולמי, המורכב בעיקר מלקוחות צעירים בגילאי 13–35, הוערך בשנת 2015 ב-38.2 מיליארד דולר. השוק בישראל נאמד בשנת 2013 בכ-350 מיליון שקל ובצריכה של כ-140 מיליון פחיות משקה אנרגיה בשנה.
השפעות בריאותיות > השפעות קפאין וסוכר

המרכיבים המשפיעים במשקאות אנרגיה הם הקפאין והסוכר, לשאר המרכיבים ישנה השפעה קטנה, אם בכלל. רוב ההשפעות על ביצועים קוגניטיביים כגון הגברת הריכוז ומהירות התגובה הן תוצאה של הימצאות קפאין במשקה. משקאות אנרגיה משווקים לעיתים כתורמים לחיזוק השרירים והסיבולת, אך הדבר כמעט ואינו מוכח מבחינה מחקרית. הרשות לבטיחות במזון האירופאית (EFSA) מגדירה צריכה יומית של עד 40 מ"ג כצריכה בטוחה.
לפי משרד הבריאות בישראל, צריכה בכמות גבוהה של משקאות אנרגיה בעיקר בצעירים בני נוער וילדים, מביאה לצריכה גבוה של קפאין וכי צריכה עודפת כזו גורמת לתופעות לוואי שליליות, ביניהן חרדה, מתח, כאבי ראש, עצבנות, חוסר שינה, טכיקדיה, אובדן תיאבון, שלשולים, סחרחורות, רעד בידיים.
כמו כן משרד הבריאות מציין כי צריכת משקאות אנרגיה מעלה את הסיכון להתמכרות לקפאין ולחומרים ממכרים אחרים כמו ניקוטין, אלכוהול וקנביס. ילדים ובני נוער רגישים יותר ממבוגרים למגוון ההשפעות השליליות של קפאין. נזק נוסף נגרם בגלל שחלק מהמשקאות מכילים סוכרים, וצריכה של משקאות אלה בכמות גבוהה גורמת לנזק לשיניים ולצריכה עודפת של קלוריות ריקות.
צריכה מופרזת או לאורך זמן של משקאות אנרגיה עלולה לגרום לבעיות לב דוגמת הפרעת קצב והתקף לב ובעיות פסיכיאטריות כגון חרדה ופוביה. מחקרים מראים על עלייה בביקורים בחדר מיון כתוצאה משתיית משקאות אנרגיה. בשנת 2005 נרשמו בארצות הברית 1,494 מקרים, בשנת 2011 עלה המספר ל-20,783 מקרים. מרבית המקרים הם תוצאה של תגובה פיזית שלילית למשקה. בשנת 2011, 14,042 מהמקרים היו על רקע זה לעומת 6,090 מקרים שנבעו מצריכה מופרזת או לא נכונה של המשקה. ב-42% מהמקרים נעשה שימוש בממריצים נוספים במקביל למשקה האנרגיה.
השפעות בריאותיות > שילוב משקאות אנרגיה עם אלכוהול

משרד הבריאות מזהיר מפני צריכה של משקאות אנרגיה בשילוב עם אלכוהול בקרב צעירים. צריכה כזו מקובלת כדי "לנטרל" חלק מהתסמינים הדפרסיביים הנובעים מצריכת אלכוהול. כתוצאה מכך יורדת המודעות של השותים לכמות האלכוהול האמיתית אותה צרכו והדבר מגביר את צריכת האלכוהול.
שילוב של קפאין עם אלכוהול עלול להגביר את הפגיעות הנגרמות כתוצאה מאלכוהול. משקאות אנרגיה מטשטשים את השפעות האלכוהול ועלולים להוביל לכך שהאדם יפרש בצורה שגויה את רמת ההשתכרות שלו, ויש אצלו ירידה בכמות המודעות לכמות האלכוהול האמיתית שהוא שתה, הדבר עלול להגדיל את צריכת האלכוהול שלו באופן לא מכוון על פי ה-EFSA, סכנה זאת קיימת רק בצריכה של מעל ל-200 מ"ג קפאין. צריכה כזו עלולה להגיע למצבי שכרות ולהן שלל השפעות מזיקות כמו הסכמה ליחסי מין ללא כוונה, הסכמה לנסוע עם נהג ששתה אלכוהול, עליה בסיכון לפגיעות גופניות שונות ועליה במעורבות בתגרות אלימות. לטענת משרד הבריאות, נכון ל-2023 יש כבר עדויות לחלק מהבעיות הללו בישראל.
הן אלכוהול והן קפאין הם משתנים, צריכה משותפת שלהם יכולה להוביל להתייבשות. השילוב בין הקפאין, שהוא חומר ממריץ והאלכוהול, שהוא חומר מדכא שולח מסרים סותרים למערכת העצבים. הדבר עלול להוביל להגברת קצב פעימות הלב.
היסטוריה

משקאות אנרגיה היו קטגוריית משנה של המשקאות הקלים החל מימיה הראשונים. פפסי, לדוגמה, שווק בתחילה כמגביר אנרגיה. השם קוקה-קולה נגזר משני המרכיבים המקוריים של המשקה המשמשים כמעוררים: עלי קוקה ואגוז קולה, המשמש כמקור לקפאין. עלי הקוקה הטריים, הוחלפו בשנת 1904 בשל החשש משימוש בקוקאין במוצרי מזון. בעקבות תביעה שהוגשה לבית המשפט בשנת 1916 הופחתו כמויות הקפאין במשקה. שינויים אלה סימנו את סיומו של הדור הראשון של משקאות האנרגיה.
לוקוזייד אנרג'י (Lucozade Energy) יוצר לראשונה בבריטניה בשנת 1929 כמשקה המיועד לבתי חולים ו"מסייע להחלמה". בשנת 1949 יוצר בארצות הברית המשקה ד"ר אנוף (Dr. Enuf). המשקה יוצר על ידי איש העסקים ויליאם שוורץ שביקש ליצור משקה עם ויטמינים ותחליף לסוכר. המשקה שיצר הוגדר כ"מגביר אנרגיה" והכיל ויטמין B, קפאין וסוכר מקנים.
ביפן משקאות אנרגיה החלו להמכר כבר בראשית שנות השישים. ביפן המשקאות אינם נמכרים כמשקאות קלים והם נמכרים בבקבוקים קטנים מזכוכית חומה, הדומים לבקבוקי תרופות. ליפוויטן (Lipovitan) החל להמכר ביפן בשנת 1962. שנה לאחר מכן הוחל בייצור Bacchus-F, משקה דומה שיוצר בקוריאה הדרומית.
"Power Horse" הוא משקה האנרגיה הראשון שיוצר באירופה והקדים במעט את רד בול. בשנת 1987 הציג לראשונה דיטריך מאטשיץ את רד בול, משקה המבוסס על משקה בשם Krating Daeng, בו נתקל במהלך ביקור בתאילנד. המשקה הפך לדומיננטי בקטגוריה ובשנת 1997 החל להמכר גם בארצות הברית. בשנת 2016 נמכרו יותר מ-6 מיליארד פחיות רד בול, ביותר מ-130 ארצות ברחבי העולם. מונסטר, המתחרה המרכזי של רד בול, הושק בשנת 2002. ייחודו של המשקה הוא מגוון הטעמים הגדול בו הוא נמכר (כ-40 סוגים שונים) והעובדה שהוא נמכר בפחיות של חצי ליטר, בניגוד למרבית משקאות האנרגיה הנמכרים בפחיות של 250 מילי ליטר.
צורות נוספות של משקאות אנרגיה הן שוט אנרגיה (Energy shot), בקבוקון קטן של כ-50 מילי ליטר המכיל מנה גדולה של קפאין בכמות קטנה של משקה. בשנת 2007 החלו להמכר טבליות אותן ניתן להוסיף למים על מנת להפוך אותם למשקה אנרגיה.
צרכנים

הצרכנים העיקריים של משקאות אנרגיה הם צעירים. כשני שלישים מהצרכנים הם בגילאי 13 עד 35. כשני שלישים מהצרכנים הם גברים. מחקרים מראים על רמת צריכה גבוהה בקרב סטודנטים במכללות ובאוניברסיטאות הנעזרים במשקה על מנת להעלות את רמת ריכוז או כפיצוי על חוסר בשעות שינה.
מחקר של סוכנות מחקרי השוק מינטל (Mintel) מראה שאחוז הצריכה בקרב הורים לילדים גבוה מהממוצע הכללי. בעוד שאחוז הצריכה הכללי של משקאות אנרגיה בארצות הברית עומד על 12% מהצרכנים. בקרב הורים לילדים עד גיל 5 עומד האחוז על 26%. בקרב הורים לילדים בגילאי 6 עד 11 עומד אחוז הצריכה על 32%.
לטענת משרד הבריאות בישראל השיווק האגרסיבי של משקאות אנרגיה, כמו גם הוזלה ניכרת במחירם, הביאו להגברת השימוש בהם גם בקרב בני נוער וילדים בישראל.
מכירות

משקאות אנרגיה הם אחת מהקטגוריות הצומחות ביותר בשוק המשקאות. בשנת 1999 הוערך גודל שוק משקאות האנרגיה העולמי ב-3.8 מיליארד דולר, בשנת 2013 גדל ל-27.5 מיליארד דולר ובשנת 2015 ב-38.2 מיליארד דולר. בארצות הברית, בה נמצא השוק הגדול בעולם, עמד גודל השוק בשנת 2000 על 350 מיליון דולר, בשנת 2012 גדל השוק לכ-12.5 מיליארד דולר.
השוק האירופאי מוערך בכ-5 מיליארד דולר בשנה. בריטניה, גרמניה וספרד מהווים כמחצית משוק זה. שוק משקאות האנרגיה בישראל נאמד ב-2013 בכ-350 מיליון שקל ובצריכה כ-140 מיליון פחיות משקה אנרגיה בשנה. נתונים אלה מציבים את ישראל כאחת המדינות בהם הצריכה של משקאות אנרגיה לנפש היא מהגבוהות בעולם.
מכירות > תקנות ומגבלות

צרפת אסרה על מכירת רד בול בעקבות מותו של רוס קוני, ספורטאי אירי בן 18 שמת שעות ספורות לאחר שהשתתף במשחק כדורסל במהלכו שתה 4 פחיות מהמשקה. החברה פנתה בנושא לבית הדין האירופי לצדק ובהמשך בוטל האיסור. נורווגיה אסרה את מכירת המשקה עד לשנת 2009. בגרסה הנורווגית של המשקה יש כמות מופחתת של ויטמין B6. בריטניה פתחה בחקירה כנגד המשקה, בסופה הסתפקה באזהרה על צריכת המשקה על ידי ילדים ונשים בהריון.
בשנת 2009 אסר המשרד להגנת החברה בקולומביה על מכירה של משקאות אנרגיה לילדים מתחת לגיל 14. בנובמבר 2012 הכריז רמזן קדירוב, נשיא צ'צ'ניה, על הצעת חוק שתאסור מכירה של משקאות אנרגיה. לדבריו, משקאות אלה הם בגדר תרופה ממכרת והם "אינם מקובלים בחברה המוסלמית". קדירוב ציטט דו"ח שקבע שמקרה מוות אחד ו-530 מקרי אשפוז אירעו במדינה באותה שנה כתוצאה משתיית משקאות אנרגיה. גנאדי אונישצ'נקו, מפקח התברואה הראשי של רוסיה, הביע דעות דומות.
באוסטרליה וניו זילנד קיימות תקנות המגבילות את שיווק משקאות האנרגיה. כמות הקפאין המקסימלית המותרת במשקה היא 320 מיליגרם בליטר. קיימת חובה לסמן מוצרים אלה ובאוסטרליה קיימת חובה להזהיר מפני צריכה של יותר מ-2 פחיות משקה ביום.
ביוני 2016 אסרה לטביה על מכירה של משקאות אנרגיה המכילים קפאין או טאורין לצעירים מתחת לגיל 18. בינואר 2018 סופרמרקטים רבים בבריטניה אסרו על מכירת משקאות המכילים יותר מ-150 מיליגרם של קפאין לצעירים מתחת לגיל 16.
נכון לשנת 2023, הפעולה המרכזית של משרד הבריאות בישראל הייתה להכניס הנחיות סימון של מוצרי מזון ומשקאות המכילים קפאין מכל מקור בכמות של מעל 150 מ"ג/ליטר: "כמות קפאין גבוהה" ורישום אזהרות והגבלות: "לא מומלץ לנשים בהריון וילדים עד גיל 12".
ראו גם

שוק משקאות האנרגיה בישראל
הערות שוליים

1 2  The world’s unquenchable thirst for energy drinks, beveragedaily.com, 13 June 2016
1 2  מירב קריסטל, קוקה קולה תשיק בארץ משקה אנרגיה, באתר ynet, 7 באפריל 2013
↑  McLellan TM, Lieberman HR. Do energy drinks contain active components other than caffeine?, Nutrition Reviews, 2012;70 (12), 1 December 2012, 730–744
↑  Mora-Rodriguez R, Pallarés JG. Performance outcomes and unwanted side effects associated with energy drinks, Nutrition Reviews, 2014; 72, 1 October 2014, 108–120,
1 2  Scientific Opinion on the safety of caffeine, EFSA Journal, 27 May 2015
1 2 3 4 5 6 7 8 9  צמצום בצריכה של משקאות אנרגיה, משרד הבריאות, 19.02.2023
↑  Aymeric Petit, LaurentKarila and Michel Lejoyeux. Abuse of energy drinks: Does it pose a risk?, La Presse Médicale, 2015; 44 (3), 261-270
↑  Sanchis-Gomar F, Pareja-Galeano H, Cervellin G, Lippi G, Earnest CP. "Energy drink overconsumption in adolescents: implications for arrhythmias and other cardiovascular events". Canadian Journal of Cardiology. 2015; 31 (5): 572–575
↑  Update on Emergency Department Visits Involving Energy Drinks: A Continuing Public Health Concern, 10 January 2013
↑  Chad J. Reissig,a Eric C. Strain,a and Roland R. Griffiths. Caffeinated Energy Drinks -- A Growing Problem, Drug Alcohol Depend. 2009 Jan 1; 99(1-3): 1–10
↑  Pennay A, Lubman DI, Miller P. Combining energy drinks and alcohol, Australian Family Physician. 2011; 40 (3)
↑  Ronald Hamowy (2007), Government and public health in America, Edward Elgar Publishing, pp. 140–141
↑  Fred W. Sauceman (2009). The Place Setting: Timeless Tastes of the Mountain South, from Bright Hope to Frog Level. Mercer University Press. pp. 89
1 2  Heckman MA, Sherry K, De Mejia EG. Energy Drinks: An Assessment of Their Market Size, Consumer Demographics, Ingredient Profile, Functionality, and Regulations in the United States, Comprehensive Reviews in Food Science and Food Safety, 2010;9(3):303-317
↑  Energy drink launches grow 29% in five years as global sales reach 8.8 billion litres, Mintel.com, 25 August 2016
↑  The American energy drink craze in two highly caffeinated charts, 26 March 2014
↑  15 Brief analysis of a survey on the consumption of energy drinks in Italy
↑  רחלי לוין, XL אנרג'י פלוס: מותג משקאות האנרגיה הנמכר בישראל משיק סדרת משקאות חדשה, אתר לדעת, 15 באוקטובר 2015
↑  French ban on Red Bull (drink) upheld by European Court, Medical News Today, 8 February 2004
↑  RESOLUCION 4150 DE 2009 (בספרדית)
↑  Kadyrov Vows to Ban Energy Drinks, The Moscow Times, 21 November 2012
↑  Energy drinks pack more punch than you might expect, 9 May 2012
↑  Latvia bans sales of energy drinks to under-18s, Businessinsider, 1 June 2016
↑  UK supermarkets ban sales of energy drinks to under-16s, The Guardian, 5 March 2018
| --- | --- |
בקרת זהויות :  GND: 7844324-6
סינתזה (חינוך)

הטקסונומיה של בלום
סִינְתֶּיזָה בדידקטיקה מוגדרת כצירוף של מרכיבים וחלקים לשם יצירת שלמות משמעותית לשם חיזוק הלמידה.
צירוף זה ייצור דגם או דפוס או מבנה שלא היה קיים קודם לכן, או שהיה קיים אך בצורה לא ברורה. פעילות סינתזה דורשת מהתלמיד התנהגות יצירתית מוגבלת (עליו להיות יצירתי במגבלות חומרי למידה קיימים), ובכך חשיבותה - טיפוח חשיבה והבעה עצמאית תוך יצירת מוטיבציה.
לשם יישום סינתזה על התלמיד להיות בעל כישורי מטה קוגניציה ולתכנן לעצמו מראש תוכנית עבודה על סמך רשימת יעדים, חומרי למידה ושל אמצעים העומדים לרשותו. (יצירת התוכנית היא עצמה פעילות של סינתזה).
הסינתזה היא הקטגוריה הגבוהה ביותר הנדרשת בפועל מהתלמיד בבית הספר היסודי מתוך הקטגוריות של הטקסונומיה של בלום, היא באה אחרי ההבנה, היישום והאנליזה ולפני הקטגוריה הבאה - ההערכה שרצויה אך אינה הכרחית בשכבת גיל זו, ונדרשת רק מתלמידי החטיבה העליונה.
סינתזה כוללת בתוכה קונסטרוקטיביזם היות שהפעילות בונה ידע חדש על סמך ידע וניסיון קודמים, ובכך יוצרת משמעות חדשה על סמך המרכיבים השונים. הייחוד שבסינתזה הוא המקוריות הנדרשת עקב הצורך לבנות מבנה חדש על סמך מרכיבים שונים, אותם אוסף התלמיד ממקורות שונים, וזאת לעומת ראיית השלם הנדרשת בשאר הקטגוריות בטקסונומיה.
ראו גם

פסיכולוגיית הגשטלט
ליזי ברושר

| --- | --- |
אין תמונה חופשית
 לידה:  22 במרץ 1985 (בת 39) פריז, צרפת 
 מדינה:  צרפת 
 תקופת הפעילות:  מ-1995 
 
ליזי ברושר (נולדה ב-22 במרץ 1985) היא שחקנית צרפתייה. תפקידים שביצעה בשפה האנגלית כוללים את השתתפותה בסדרות כדוגמת "אימה אמריקאית: המוסד הסגור" (2012–2013), "הנגיף" (2015), "ורסאי" (2015–2017), Falling Water (2016–2018), "מלחמת העולמות" (2022), ו"ג'יגולו אמריקאי" (2022).
חיים וקריירה

הופעתה הראשונה של ברושר על המסך אירעה ב-2002 בגיל 17, בתור ז'אן בסרט של הוגו סנטיאגו Le Loup de la côte Ouest ("הזאב מהחוף המערבי") (2002).
הפריצה הגדולה שלה הגיעה כאשר קיבלה את התפקיד הראשי בסרט החושני של Dogme 95, One to Another בבימויו של ז'אן-מארק בר ופסקל ארנולד שאיתם שיתפה פעולה שוב כמה שנים לאחר מכן במותחן American Translation.
בין היתר, השתתפה ב-After Fall, Winter של אריק שפר; ו"שיר הכלות" של קארין אלבו, עליו זכתה בפרס בקטגוריית "השחקנית הטובה ביותר" בפסטיבל הסרטים בסן ז'אן דה לוז.
ליזי ברושר היא סופרת, שחקנית ומפיקה צרפתייה. היא כיכבה בתור השחקנית הראשית בתוכנית המדע הבדיוני של גייל אן הורד, Falling Water (2016–2018).
היא ידועה לקהל האמריקאי בזכות תפקידה של קוקו בסדרה של גיירמו דל טורו "הנגיף" (2015), ותפקידה של גרייס בסדרה "אימה אמריקאית" של FX. בנוסף השתתפה בסדרה "ורסאי" וכן, "השעה" של BBC.
פילמוגרפיה > קולנוע

| שנה | שם | תפקיד | הערות |
| --- | --- | --- | --- |
| 2002 | "זאב החוף המערבי" | ז'אן |  |
| 2004 | "משחק קטן ללא השלכות" | גלדיס |  |
| 2006 | "אחת לשני" | לוסי |  |
| 2006 | "נייר מבריק" |  | סרט קצר |
| 2007 | "ספטמבר ואני" | ספטמבר | סרט קצר |
| 2008 | "שירת הכלות" | מרים |  |
| 2008 | "סרט צרפתי" | אישה פריזאית צעירה |  |
| 2009 | "כל כך קרובים" | קלרה |  |
| 2009 | "ליניארי" | מלצרית |  |
| 2009 | Do Me Love | ג'ולייט |  |
| 2009 | The Vintner's Luck | סבין |  |
| 2010 | Depuis demain | קמיל | סרט קצר |
| 2011 | "לא אחד ולא שניים" | עובדת סוציאלית | סרט קצר |
| 2011 | "תרגום אמריקאי" | אורור |  |
| 2011 | "לילה לבן" | וינאלי |  |
| 2011 | After Fall, Winter | סופי |  |
| 2012 | Imparfait du subjectif |  | סרט קצר |
| 2013 | La marque des anges - Miserere | דוניה |  |
| 2014 | Award Winning Indie Lesbian Sex Film |  | סרט קצר |
| 2015 | "הר הקסמים" | אנה וינקלר | דיבוב |
| 2015 | "קשר מלא" | סינדי |  |
| 2017 | "הצלצול 3" | קלי |  |
| 2017 | "חלומו של האורח" | בלו |  |
| 2018 | Vaurien | אנה |  |
פילמוגרפיה > טלוויזיה

| שנה | שם | תפקיד | הערות |
| --- | --- | --- | --- |
| 1995 | "הורים במשרה חלקית" |  |  |
| 1999 | Trois en un – Mission: Protection Rapprochée |  |  |
| 2001 | Margaux Valence: Le silence d'Alice | אליס | סרט טלוויזיה |
| 2001 | "אוצרות מן העבר" | הנסיכה נטשה | פרק: "אל תלך לתוך היער" |
| 2001 | Joséphine, ange gardien | קטיה | פרק: "ראש בכוכבים" |
| 2002 | "אישה אחרת" | אמה | סרט טלוויזיה |
| 2002–2007 | Alex Santana, négociateur – Un ange noir | אווה | שבעה פרקים |
| 2002 | "מי הרג את לילי?" |  |  |
| 2002 | "החקירות של אלואיז רומא" | לילי | פרק: "מי הרג את לילי?" |
| 2003 | "סיסי, הקיסרית המורדת" | Sissi Jeune | סרט טלוויזיה |
| 2004 | "מראת המים" | אנאיס | ארבעה פרקים |
| 2005 | "למחרת בבוקר – עם הזמן" |  |  |
| 2005 | "דולמן" | אוד פרק | פרק: "פרק מס' 1.1" |
| 2005 | "ג'ורדנו המושיע" | אודרי ננסל | פרק: "מאחורי הקלעים" |
| 2005 | "מיגרט" | ז'נביב בלנשון | פרק: "מיגרט וכוכב הצפון" |
| 2006–2011 | R.I.S. Police scientifique – Une vie brisée | ססיל צ'לונגס | ארבעה-עשר פרקים |
| 2006 | "נשות החוק" | פאולין דלקורט | פרק: "קנטינה קטלנית" |
| 2006 | "עם הזמן..." | ג'ולי פרנסן | סרט טלוויזיה |
| 2007 | Bac +70 | אליס | סרט טלוויזיה |
| 2008 | "מחנה גן העדן" | באבט | פרק: "כשהילד מופיע" |
| 2008 | "קבוצת דגל" | ז'אן | פרק: "הגנת הוט" |
| 2009 | SoeurThérèse.com | אינס מרין | פרק: "פשע האהבה" |
| 2009 | "הבלוז: צעדים ראשונים במשטרה" | אלינה ולקובה | שישה פרקים |
| 2010 | "המלך, הסנאי והנחש" | לואיז דה לה ולייר | שני פרקים |
| 2010 | "בית רושוויל" | קונסטנס | פרק: "בית המורשת" |
| 2011 | "קיץ של שפתיים" | פטרישיה מלינס | סרט טלוויזיה |
| 2011 | "אני אוהב את פריגורד" | לודיווין | סרט טלוויזיה |
| 2011 | "לא נראה ולא ידוע" | אלינור | סרט טלוויזיה |
| 2012 | "חתיכה קטנה מצרפת" | קלרה | סרט טלוויזיה |
| 2012–2013 | "אימה אמריקאית: המוסד הסגור" | גרייס ברטרנד | צוות ראשי; אחד-עשר פרקים |
| 2012 | "השעה" | קמיל מטייר | ארבעה פרקים |
| 2014 | "בראקו" | סברין | סרט טלוויזיה |
| 2014 | "שתי ילדות קטנות בכחול" | אוריין | שמונה פרקים |
| 2015 | "הנגיף" | קוקו מרצ'נד | תשעה פרקים |
| 2015–2017 | "ורסאי" | קלודין מאסון | עשרה פרקים |
| 2016–2018 | Falling Water | טס | תפקיד ראשי |
| 2022 | "מלחמת העולמות" | ג'ולייט | שמונה פרקים |
| 2022 | "ג'יגולו אמריקאי" | איזבל | תפקיד ראשי; 8 פרקים |
פילמוגרפיה > וידאו קליפים

| שנה | שם | אמנ/ית |
| --- | --- | --- |
| 2010 | "Flowers: The Micronauts remix" | מלון מג'יק פופ |